Teologii și profesorii Academiei Teologice Ortodoxe din Cluj care au suferit în închisorile comuniste sau în muncă silnică la Canal vor fi comemorați marți la Catedrala Mitropolitană din Cluj-Napoca, de Ziua națională de cinstire a martirilor din temnițele comuniste.
Printre personalitățile care urmează a fi pomenite se află: Liviu Galaction Munteanu, fostul rector al Institutului Teologic clujean, mort la Aiud și propus pentru canonizare, Florea Mureșanu, mort la Aiud, Ilarion Felea, mort la Aiud, Alexandru Filipașcu, mort la Canal, Ioan Bunea, Ioan Lupaș și Gheorghe Noveanu.
Evenimentul, parte din manifestările dedicate centenarului Facultății de Teologie Ortodoxă din Cluj-Napoca, va începe la ora 18:30 cu o slujbă de pomenire, oficiată de Mitropolitul Andrei, și va continua în sala mare a Muzeului Mitropoliei Clujului cu un eveniment cultural.
„Seara culturală își propune o dezbatere – evocare în cadrul unei mese rotunde, la care vor participa istorici și teologi clujeni, care vor vorbi de contextul istoric în care teologii clujeni au pătimit, dar și despre felul în care trebuie recuperată memoria acestora”, se arată într-un comunicat remis Basilica.ro.
Evenimentul cultural va fi moderat de istoricul Andreea Ineoan-Dăniclă și va avea următorii invitați: Cosmin Cosmuța, Gabriel Gârdan, Bogdan Ivanov, Răzvan Perșa, cadre didactice universitare la Facultatea de Teologie Ortodoxă din Cluj și pe Dragoș Ursu, istoric și cercetător la Muzeul Național al Unirii din Alba Iulia.
Totodată, în cadrul manifestării vor susține momente artistice actrița Elena Ivanca și mezzosoprana Elisabeta Kadelnik, acompaniată la pian de Larisa Pentea de la Opera Națională Română.
Desfășurată sub genericul „Teologi clujeni în închisorile comuniste. O recuperare memorială”, manifestarea este organizată de Facultatea de Teologie din Cluj în parteneriat cu Universitatea „Babeș-Bolyai”, Arhiepiscopia Clujului, Fundația „Mitropolitul Bartolomeu”, Teatrul Național și Opera Națională din Cluj.
Foto credit: Mitropolia Clujului, Maramureşului şi Sălajului